b'\n_START_ARTICLE_\nPFM-1\n_START_PARAGRAPH_\nPFM-1 (rus. \xd0\x9f\xd0\xa4\xd0\x9c-1) \xe2\x80\x93 TSRS prie\xc5\xa1p\xc4\x97stin\xc4\x97 fugasin\xc4\x97 kasetin\xc4\x97 mina plastikiniu korpusu. NATO vadinama \xe2\x80\x9e\xc5\xbeali\xc4\x85ja pap\xc5\xabga\xe2\x80\x9c (angl. Green parrot) arba \xe2\x80\x9emina peteli\xc5\xa1ke\xe2\x80\x9c (angl. butterfly mine). \xc5\xa0i mina pana\xc5\xa1i \xc4\xaf JAV armijos naudot\xc4\x85 min\xc4\x85 BLU-43, bet skiriasi sprogstamoji med\xc5\xbeiaga.\n_START_SECTION_\nPagaminimas ir veikimas\n_START_PARAGRAPH_\nMin\xc4\x85 sudaro asimetri\xc5\xa1kas korpusas i\xc5\xa1 ma\xc5\xbeo tankio plastiko, kuriame yra sprogstama med\xc5\xbeiaga. Jos centre yra aliumininis detonatorius. \xc4\xaejungta mina pradeda veikti po 1-40 minu\xc4\x8di\xc5\xb3, ir per t\xc4\x85 laik\xc4\x85 jas galima i\xc5\xa1m\xc4\x97tyti i\xc5\xa1 oro._NEWLINE_Plastiko deformacija (pvz., u\xc5\xbemynus kareiviui) sukelia detonacij\xc4\x85 ir sprogim\xc4\x85. Da\xc5\xbeniausiai jai sprogus kareivis nenukaunamas, ta\xc4\x8diau reikia amputuoti koj\xc4\x85. Ma\xc5\xbeiems vaikams \xc5\xa1ios da\xc5\xbenai mirtinos._NEWLINE_Minos gaminamos \xc4\xafvairi\xc5\xb3 spalv\xc5\xb3, daugiausia \xc5\xbealios ar rudos, taip pat m\xc4\x97lynos, raudonos, juodos ir baltos. Yra \xc5\xbeini\xc5\xb3 apie minas su simboliu PFM-1S, kuri susinaikina pra\xc4\x97jus tam tikram laikui, paprastai nuo 1 iki 40 valand\xc5\xb3 (80\xc2\xa0% tokio tipo min\xc5\xb3 susinaikina po 40 valand\xc5\xb3). U\xc5\xbetaisyt\xc5\xb3 min\xc5\xb3 i\xc5\xa1minuoti ne\xc4\xafmanoma._NEWLINE_Minos gali b\xc5\xabti i\xc5\xa1m\xc4\x97tytos i\xc5\xa1 oro ar p\xc4\x97stinink\xc5\xb3. J\xc5\xb3 m\xc4\x97tymui i\xc5\xa1 sraigtasparni\xc5\xb3 naudojamos kasetinis barstytuvas KSF-1S, kuriame telpa 64 minos, tuo pa\xc4\x8diu metu naudojamas elektrinis padav\xc4\x97jas EKV-30M.\n_START_SECTION_\nPanaudojimas kare\n_START_PARAGRAPH_\nPFM-1 buvo naudojama TSRS kare per Tarybin\xc4\x97s armijos intervencij\xc4\x85 \xc4\xaf Afganistan\xc4\x85 1979\xe2\x80\x931989 m., daugiausia siekiant sulaikyti partizanus, kurie nor\xc4\x97jo papulti \xc4\xaf draud\xc5\xbeiamas vietas. 10-ame de\xc5\xa1imtmetyje tokias minas Rusijos kariuomen\xc4\x97 naudojo Kaukazo konflikte \xc4\x8ce\xc4\x8d\xc4\x97nijoje. Jos naudotos Arm\xc4\x97nijoje, Azerbaid\xc5\xbeane. U\xc5\xberegistruotas toki\xc5\xb3 min\xc5\xb3 naudojimas Irako ir Somalio konfliktuose._NEWLINE_Da\xc5\xbenai toki\xc5\xb3 min\xc5\xb3 aukomis tapdavo civiliai. Vienu nelaukt\xc5\xb3 toki\xc5\xb3 min\xc5\xb3 naudojimo efekt\xc5\xb3 buvo didelis nukent\xc4\x97jusi\xc5\xb3 vaik\xc5\xb3 skai\xc4\x8dius. D\xc4\x97l ne\xc4\xafprastos i\xc5\xa1vaizdos ir ry\xc5\xa1kios spalvos vaikai da\xc5\xbenai jas palaikydavo \xc5\xbeaislais, rinkdavo ir \xc5\xbeaisdavo su jomis, o susinaikinan\xc4\x8dios minos (PFM-1S) da\xc5\xbenai susprogdavo visai netik\xc4\x97tai._NEWLINE_Daugiausia d\xc4\x97l to PFM-1 minos tapo pagrindiniu Tarptautin\xc4\x97s kampanijos u\xc5\xbedrausti prie\xc5\xa1p\xc4\x97stines minas tikslu. Kampanija nedav\xc4\x97 norim\xc5\xb3 rezultat\xc5\xb3, nes Rusija nepasira\xc5\xa1\xc4\x97 1997 m. Otavos sutarties, draud\xc5\xbeian\xc4\x8dios gaminti tokias minas, tod\xc4\x97l j\xc5\xb3 armija toliau turi tokias minas. \xc5\xa0ios sutarties nepasira\xc5\xa1\xc4\x97 ir JAV (gaminan\xc4\x8dios pana\xc5\xa1ias BLU-43 minas), Kinijos Liaudies Respublika.'